Document ID: 32014R0489

REGULAMENTUL DE PUNERE ÎN APLICARE (UE) NR. 489/2014 AL COMISIEI
din 12 mai 2014
de modificare a Regulamentului de punere în aplicare (UE) nr. 102/2012 al Consiliului de instituire a unei taxe antidumping definitive asupra importurilor de cabluri din oțel originare, printre altele, din Republica Populară Chineză, extinsă la importurile de cabluri din oțel expediate, printre altele, din Republica Coreea, indiferent dacă sunt sau nu declarate ca fiind originare din Republica Coreea
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 13 alineatul (4),
după informarea statelor membre,
întrucât:
A. MĂSURI ÎN VIGOARE
(1)
Prin Regulamentul (CE) nr. 1796/1999 (2), Consiliul a instituit o taxă antidumping definitivă asupra importurilor de cabluri din oțel originare, printre altele, din Republica Populară Chineză. Aceste măsuri au fost menținute prin Regulamentul (CE) nr. 1601/2001 al Consiliului (3) și prin Regulamentul (CE) nr. 1858/2005 al Consiliului (4).
(2)
Prin Regulamentul de punere în aplicare (UE) nr. 400/2010 (5), Consiliul a extins taxa antidumping existentă asupra importurilor de cabluri din oțel originare, printre altele, din Republica Populară Chineză la importurile aceluiași produs expediat din Republica Coreea, indiferent dacă produsul este sau nu declarat ca fiind originar din Republica Coreea, în urma unei anchete privind eludarea efectuate în temeiul articolului 13 din regulamentul de bază. Prin același regulament, anumiți producători-exportatori coreeni au fost scutiți de aplicarea acestor măsuri extinse.
(3)
Măsurile aflate în vigoare în prezent constau într-o taxă antidumping instituită prin Regulamentul de punere în aplicare (UE) nr. 102/2012 al Consiliului (6) asupra importurilor de cabluri din oțel originare, printre altele, din Republica Populară Chineză, astfel cum a fost extinsă, printre altele, la importurile de cabluri din oțel expediate din Republica Coreea, indiferent dacă sunt sau nu declarate ca fiind originare din Republica Coreea, în urma unei reexaminări efectuate în perspectiva expirării măsurilor în temeiul articolului 11 alineatul (2) din regulamentul de bază, astfel cum a fost modificat prin Regulamentul de punere în aplicare (UE) nr. 558/2012 al Consiliului (7) (denumite în continuare „măsurile în vigoare”).
B. PROCEDURA
1. Deschiderea procedurii
(4)
Comisia a primit o cerere de scutire de măsurile în vigoare în temeiul articolului 13 alineatul (4) din regulamentul de bază. Cererea a fost depusă de societatea Line Metal Co. Ltd (denumită în continuare „Line Metal”), un producător din Republica Coreea, și viza posibilitatea scutirii acestei societăți de măsurile în vigoare.
(5)
După ce a examinat elementele de probă prezentate de Line Metal și a consultat statele membre și după ce industriei din Uniune i s-a oferit posibilitatea de a-și prezenta observațiile, Comisia a deschis ancheta de reexaminare la 28 august 2013, prin Regulamentul (UE) nr. 806/2013 al Comisiei (8) (denumit în continuare „regulamentul de deschidere”).
(6)
Regulamentul de deschidere a abrogat taxa antidumping instituită prin Regulamentul de punere în aplicare (UE) nr. 102/2012 asupra importurilor produsului în cauză expediat din Republica Coreea și fabricat de Line Metal. În plus, în temeiul articolului 3 din regulamentul de deschidere, autoritățile vamale erau invitate să ia măsurile adecvate pentru înregistrarea acestor importuri, în conformitate cu articolul 14 alineatul (5) din regulamentul de bază.
2. Produsul care face obiectul reexaminării
(7)
Produsul care face obiectul reexaminării constă în cabluri din oțel, inclusiv cablurile închise, altele decât cele din oțel inoxidabil, cu o secțiune transversală maximă care depășește 3 mm, originare din Republica Populară Chineză sau expediate din Republica Coreea, indiferent dacă sunt sau nu declarate ca fiind originare din Republica Coreea (denumite în continuare „produsul care face obiectul reexaminării”), încadrate în prezent la codurile NC ex 7312 10 81, ex 7312 10 83, ex 7312 10 85, ex 7312 10 89 și ex 7312 10 98 (coduri TARIC 7312108113, 7312108313, 7312108513, 7312108913 și 7312109813).
3. Perioada de raportare
(8)
Perioada de raportare a fost cuprinsă între 1 iulie 2012 și 30 iunie 2013. Au fost colectate date între anul 2008 și sfârșitul perioadei de raportare pentru a se studia o eventuală modificare a configurației comerțului.
4. Ancheta
(9)
Comisia a informat în mod oficial societatea Line Metal, precum și reprezentanții Republicii Coreea cu privire la deschiderea reexaminării. Părțile interesate au fost invitate să își prezinte punctul de vedere și au fost informate de posibilitatea de a cere să fie audiate. Nu a fost formulată nicio cerere în acest sens.
(10)
Comisia a trimis un chestionar societății Line Metal și a primit răspuns în termenul stabilit. Comisia a cercetat și a verificat toate informațiile considerate necesare pentru reexaminări. S-au efectuat vizite de verificare în spațiile de lucru ale societății Line Metal.
C. CONSTATĂRI
(11)
Ancheta a confirmat că Line Metal nu era afiliată niciunuia dintre exportatorii sau producătorii chinezi supuși măsurilor antidumping în vigoare și că societatea nu a exportat în Uniune produsul care face obiectul reexaminării pe parcursul perioadei de anchetă a anchetei privind eludarea care a condus la extinderea măsurilor, adică între 1 iulie 2008 și 30 iunie 2009. Primele exporturi ale produsului care face obiectul reexaminării realizate de Line Metal au avut loc după extinderea măsurilor la Republica Coreea.
(12)
Activitățile de prelucrare ale Line Metal pot fi considerate o operațiune de asamblare și de încheiere în sensul articolului 13 alineatul (2) din regulamentul de bază. Line Metal achiziționează sârmă laminată din oțel fabricată pe plan intern, dar importă, de asemenea, sârmă laminată din oțel originară din Republica Populară Chineză, care este ulterior trefilată, toronată și închisă în spațiile sale de lucru din Republica Coreea. Produsul finit este vândut pe piața internă și exportat către Uniune.
(13)
În cursul perioadei de raportare, materiile prime de origine chineză reprezentau peste 60 % din valoarea totală a pieselor produsului final. Din acest motiv, a fost necesară efectuarea testului valorii adăugate, în conformitate cu articolul 13 alineatul (2) din regulamentul de bază. Acest test a demonstrat că valoarea adăugată pieselor încorporate originare din Republica Populară Chineză, în cursul operațiunii de asamblare și de încheiere, era mai mare de 25 % din costurile de fabricație. Prin urmare, nu s-a considerat că activitățile de producție ale Line Metal implicau o eludare în sensul articolului 13 alineatul (2) din regulamentul de bază.
(14)
Ancheta a confirmat că Line Metal nu cumpăra produsul finit care face obiectul reexaminării din Republica Populară Chineză pentru a îl revinde sau transborda către Uniune și că societatea își poate justifica toate exporturile din cursul perioadei de raportare.
(15)
Având în vedere constatările descrise în considerentele 11-14, Comisia concluzionează că Line Metal nu eludează măsurile antidumping aflate în vigoare asupra importurilor de cabluri din oțel originare, printre altele, din Republica Populară Chineză, astfel cum au fost extinse, printre altele, la importurile de cabluri din oțel expediate din Republica Coreea, indiferent dacă sunt sau nu declarate ca fiind originare din Republica Coreea.
(16)
Constatările prezentate mai sus au fost comunicate societății Line Metal și industriei din Uniune, care au avut posibilitatea de a prezenta observații. Observațiile primite au fost luate în considerare, după caz.
D. MODIFICAREA LISTEI SOCIETĂȚILOR CARE BENEFICIAZĂ DE O SCUTIRE DE MĂSURILE ÎN VIGOARE
(17)
În conformitate cu constatările prezentate mai sus, societatea Line Metal ar trebui să fie adăugată pe lista societăților care sunt scutite de taxa antidumping instituită prin Regulamentul de punere în aplicare (UE) nr. 102/2012.
(18)
Astfel cum se prevede la articolul 1 alineatul (2) din Regulamentul de punere în aplicare (UE) nr. 400/2010, aplicarea scutirii este condiționată de prezentarea către autoritățile vamale ale statelor membre a unei facturi comerciale valabile, care trebuie să fie conformă cu cerințele prevăzute în anexa la regulamentul respectiv. În cazul în care nu este prezentată o astfel de factură, taxa antidumping ar trebui să continue să se aplice.
(19)
Scutirea de măsurile extinse acordată pentru importurile de cabluri din oțel fabricate de Line Metal se bazează pe constatările prezentei reexaminări. Astfel, scutirea se aplică exclusiv importurilor de cabluri din oțel expediate din Republica Coreea și fabricate de entitatea juridică specifică menționată anterior. Importurile de cabluri din oțel fabricate de orice societate a cărei denumire nu este menționată în mod expres la articolul 1 alineatul (4) din Regulamentul de punere în aplicare (UE) nr. 102/2012, astfel cum a fost modificat, inclusiv de entitățile afiliate celor menționate în mod expres, nu ar trebui să beneficieze de scutire și ar trebui să facă obiectul taxei reziduale instituite prin regulamentul respectiv.
(20)
Ar trebui încheiată reexaminarea cu privire la „exportatorul nou” și ar trebui modificat Regulamentul de punere în aplicare (UE) nr. 102/2012, astfel cum a fost modificat, pentru a include societatea Line Metal în tabelul care figurează la articolul 1 alineatul (4),
ADOPTĂ PREZENTUL REGULAMENT:
Articolul 1
Tabelul prevăzut la articolul 1 alineatul (4) din Regulamentul de punere în aplicare (UE) nr. 102/2012, astfel cum a fost modificat prin Regulamentul de punere în aplicare (UE) nr. 558/2012, este înlocuit cu următorul tabel:
„Țara
Societatea
Cod TARIC adițional
Republica Coreea
Bosung Wire Rope Co., Ltd, 568, Yongdeok-ri, Hallim-myeon, Gimae-si, Gyeongsangnam-do, 621-872
A969
Chung Woo Rope Co., Ltd, 1682-4, Songjung-Dong, Gangseo-Gu, Busan
A969
CS Co., Ltd, 287-6 Soju-Dong Yangsan-City, Kyoungnam
A969
Cosmo Wire Ltd, 4-10, Koyeon-Ri, Woong Chon-Myon Ulju-Kun, Ulsan
A969
Dae Heung Industrial Co., Ltd, 185 Pyunglim - Ri, Daesan-Myun, Haman - Gun, Gyungnam
A969
DSR Wire Corp., 291, Seonpyong-Ri, Seo-Myon, Suncheon-City, Jeonnam
A969
Kiswire Ltd, 20th Fl. Jangkyo Bldg, 1, Jangkyo-Dong, Chung-Ku, Seul
A969
Line Metal Co. Ltd, 1259 Boncho-ri, Daeji-Myeon, Changnyeong-gun, Gyeongnam
B926
Manho Rope & Wire Ltd, Dongho Bldg, 85-2 4 Street Joongang-Dong, Jong-gu, Busan
A969
Seil Wire and Cable, 47-4, Soju-Dong, Yangsan-Si, Kyungsangnamdo
A994
Shin Han Rope Co., Ltd, 715-8, Gojan-Dong, Namdong-gu, Incheon
A969
Ssang YONG Cable Mfg. Co., Ltd, 1559-4 Song-Jeong Dong, Gang-Seo Gu, Busan
A969
Young Heung Iron & Steel Co., Ltd, 71-1 Sin-Chon Dong, Changwon City, Gyungnam
A969”
Articolul 2
Autoritățile vamale sunt invitate să înceteze înregistrarea importurilor efectuată în temeiul articolului 3 din Regulamentul (UE) nr. 806/2013. Nu se percepe nicio taxă antidumping asupra importurilor astfel înregistrate.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 mai 2014.

Labels: 3
18
4
1